b'\n_START_ARTICLE_\nClemente Biondetti\n_START_SECTION_\nKariera\n_START_PARAGRAPH_\nClemente Biondetti se je rodil 18. avgusta 1898 v mestu Budduso na Sardiniji. Let 1923 je za\xc4\x8del dirkati z motocikli, leta 1927 pa se je preusmeril na dirkanje z avtomobili. Z nekaj uspehi na manj\xc5\xa1ih dirkah je opozoril nase in v sezoni 1931 je dobil sede\xc5\xbe v mo\xc5\xa1tvu Maserati. Na prvi pomembnej\xc5\xa1i dirki v novem mo\xc5\xa1tvu za Veliko nagrado Francije je bil tretji, toda to je bila njegova edina uvrstitev na stopni\xc4\x8dke na prvenstvenih dirkah. Je bil pa zato toliko bolj uspe\xc5\xa1en na vzdr\xc5\xbeljivostnih dirkah. Z dirkalnikom Alfa Romeo 8C 2900b je zmagal na dirki Mille Miglia v sezoni 1938, na dirki Coppa Ciano pa je bil tretji. Nato je njegovo kariero prekinila druga svetovna vojna._NEWLINE_Po koncu vojne je bil star \xc5\xbee 49 let, kljub temu pa je uspe\xc5\xa1no nadaljeval s kariero. Na dirki Targa Florio je zmagal dvakrat zapored v letih 1948 in 1949, na dirki Mille Miglia pa kar trikrat zapored pa v letih 1947, 1948 in 1949, tako da je s \xc5\xa1tirimi zmagami najuspe\xc5\xa1nej\xc5\xa1i dirka\xc4\x8d dirke v zgodovini. Clemente Biondetti je sodeloval na eni dirki Formule 1, dirki za Veliko nagrado Italije v sezoni 1950 s hibridnim dirkalnikom Ferrari-Jaguar, ki ga je zgradil sam, toda zaradi okvare motorja je odstopil. \xc5\xa0e vedno je sodeloval na vzdr\xc5\xbeljivostnih dirkah, na dirki 12 ur Pescare 1952 je kljub visoki starosti zasedel drugo mesto. Zaradi raka se je moral leta 1954 upokojiti, naslednje leta 1955 pa je umrl.'